Merede pindala vähenemine ning maismaa pinnamoe suured erinevused põhjustasid äärmiselt kontinentaalse kliima, millega kaasnes laguunsette ning mandriliste liivakate ja savikate setete rohkus. Eriti ulatuslikke alasid kattis punasevärviline liivakivi, nn. old red. Hilises keskdevonis ja varases hilisdevonis tungis meri lühikest aega peale, kujunesid paksud rifilubjakivide ja kiltade lasundid ning madalaveelised lubjakad ja savikad setted.